Juuso Arola
Ura

Arola on Pelicansin kasvatti. Hän oli kaudella 2016–2017 seuran B-nuorten eniten maaleja tehnyt puolustaja kahdeksalla osumallaan. Kaudella 2018–2019 Arola oli Pelicansin A-nuorten eniten maaleja tehnyt puolustaja Aapo Aholan kanssa kahdeksalla osumallaan.
Kaudella 2019–2020 Arola nousi Pelicansin A-nuorten kapteeniksi. Hän oli joukkueen tehokkain puolustaja tehoilla 11+15=26. Arola debytoi samalla kaudella myös miesten peleissä. Hän pelasi yhdeksän ottelua lainalla Mestis-joukkue Heinolan Peliitoissa. Pelicansin SM-liigajoukkueessa Arola pelasi ensimmäisen ja kauden ainoaksi jääneen ottelunsa runkosarjan kolmanneksi viimeisellä kierroksella 7. maaliskuuta 2020 vieraissa KalPaa vastaan. Hänet merkittiin joukkueen kolmospuolustajapariin Jarkko Pynnösen viereen. Arola sai ottelussa jääaikaa 12.40 minuuttia minuuttia ja hän keräsi Pelicansin 7–2-tappioon päättyneessä ottelussa teholukeman –2. Arola keräsi myös yhden kahden minuutin jäähyn poikittaisesta mailasta.
Arola siirtyi kaudeksi 2020–2021 Mestis-joukkue Kajaanin Hokkiin. Hän teki siellä 18 runkosarjaottelussa tehot 4+2=6, kunnes tammikuussa 2021 Arolan sopimus purettiin Mestiksen ollessa tauolla. Hän palasi Pelicansin U20-junioreihin. Kaudeksi 2021–2022 Arola palasi vuoden mittaisella sopimuksella Peliittojen Mestis-joukkueeseen. Hän oli tehoilla 6+19=25 joukkueen tehokkain puolustaja ja kolmanneksi paras pistemies. Arola voitti myös tehoilla 4+8=12 koko Mestiskarsintojen puolustajien piste- ja syöttöpörssin sekä jakoi puolustajien maalipörssin voiton TUTO Hockeyn Mikke Levon kanssa. Toukokuussa 2022 Arola teki Peliittojen kanssa vuoden mittaisen jatkosopimuksen.
Kaudeksi 2022–2023 Arola nimettiin Peliittojen kapteeniksi. Hän oli tehoilla 9+15=24 joukkueen sisäisessä pistepörssissä toisena Niklas Virtasen jälkeen, kunnes siirtotakarajalla helmikuussa 2023 Peliitat lainasi Arolan loppukaudeksi SM-liigajoukkue Saimaan Palloon. Joukkue tarvitsi paikkaajia Henri Hietalan ja Matias Rajaniemen loukkaantumisille, minkä lisäksi sarjataulukossa viimeisenä olleesta SaiPasta oli siirtynyt useampi puolustaja muualle. Arola pelasi loppukaudella kymmenen runkosarjaottelua ilman tehopisteitä.
Arola siirtyi kaudeksi 2023–2024 vuoden mittaisella sopimuksella takaisin Mestikseen Iisalmen Peli-Karhuihin. Hänet nimettiin joukkueen varakapteeniksi. Arola teki runkosarjassa yli piste per peli-tahdilla 44 ottelussa tehot 13+32=45, joilla hän oli IPK:n kolmanneksi paras pistemies Juuso Heikkilän kanssa. Arola voitti koko Mestiksen puolustajien piste- ja syöttöpörssin. Hän voitti myös IPK:n sisäisen tehotilaston lukemalla +31, joilla Arola voitti sarjan puolustajien tehotilaston. Hän voitti myös pudotuspelien puolustajien piste-, maali- ja syöttöpörssin tehoilla 4+11=15. Toisessa finaaliottelussa 12. huhtikuuta 2024 Imatran Ketterää vastaan Arola teki IPK:n 4–1-voittoon päättyneen ottelun voittomaalin, joka tasoitti ottelusarjan 1–1:een. Joukkueen kausi päättyi lopulta Mestiksen mestaruuteen otteluvoitoin 4–3. Arola palkittiin sarjan parhaana puolustajana Jari Lippojoki -palkinnolla ja hänet äänestettiin ensimmäiseen tähdistökentälliseen.
Kaudeksi 2024–2025 Arola siirtyi 1+1-vuotisella sopimuksella SM-liigajoukkue Mikkelin Jukureihin. Joukkuetta siirtyi myös valmentamaan hänelle IPK:sta tuttu Marko Tuomainen. Arola teki liigauransa avausmaalin 19. lokakuuta 2024 ylivoimalla vieraissa Tapparaa vastaan. Hän sai ottelussa myös syöttöpisteen Sakke Hämäläisen tekemään ylivoimamaaliin. Helmikuussa 2025 Jukurit käytti Arolan sopimuksessa olleen option ja teki vuoden mittaisen jatkosopimuksen hänen kanssaan.